Tall fra NAV viser at 80 pasientlister med til sammen 50 000 personer manglet lege i juni. Aller flest leger mangler Nordland, hvor 14 lister står uten lege. I Hedmark og Finnmark mangler pasientene på åtte lister lege. I Oslo, Østfold, Vestfold, Telemark og Vest-Agder er alle lister dekket. - Det er fortsatt for mange som mangler lege, sier Janbu. Hun mener noe av årsaken til at man sliter med å rekruttere leger enkelte steder, er at fastlegene pålegges hyppige legevakter utenom full jobb i praksisen sin.- De fleste mindre steder er det fastlegene som rykker ut på kveld og natt. Hvis det er få leger i en kommune og ikke noe samarbeid med nabokommuner, kan de risikere å måtte ha legevaktene hver tredje dag, eller oftere enn det i perioder, for eksempel i forbindelse med ferieavvikling. Det er derfor viktig å få på plass flere interkommunale legevaktsentraler i deler av landet som har vansker med å rekruttere fastleger, sier hun. Janbu mener interkommunale legevaktsentraler vil kunne få flere leger til å slå seg ned og bli værende. - Akseptabel vaktbelastning og et organisert fagmiljø rundt allmennlegevakt er viktig, ikke minst for yngre leger som vurderer hvor de vil etablere seg som fastleger, sier hun.